เอ็กซิมแบงก์โชว์ผลงานปี55กำไรพุ่ง81%
เอ็กซิมแบงก์ เผยผลประกอบการปี 2555 มีกำไร 1,100 ล้านบาท เพิ่มขึ้น 81% เอ็นพีแอลลดลงเหลือ 4.22%
17 ม.ค. 2556

เอ็กซิมแบงก์ เผยผลประกอบการปี 2555 มีกำไร 1,100 ล้านบาท เพิ่มขึ้น 81% เอ็นพีแอลลดลงเหลือ 4.22%
นายคนิสร์ สุคนธมาน กรรมการผู้จัดการ ธนาคารเพื่อการส่งออกและนำเข้าแห่งประเทศไทย (ธสน.) หรือ เอ็กซิมแบงก์ แถลงผลการดำเนินงานปี 2555 ว่า ธสน. มีกำไรสุทธิ 1,100 ล้านบาท เพิ่มขึ้น 81.82% เมื่อเปรียบเทียบกับปีที่ผ่านมาที่มีกำไรสุทธิ 605 ล้านบาท โดยส่วนใหญ่เป็นผลมาจากรายได้ดอกเบี้ยรับที่สูงขึ้นจากการขยายตัวของสินเชื่อระยะกลางและระยะยาวเพื่อสนับสนุนโครงการลงทุนที่เป็นประโยชน์ต่อการพัฒนาประเทศ ขณะที่สินเชื่อด้อยคุณภาพ (เอ็นพีแอล) มีจำนวน 2,812 ล้านบาท ลดลง 15.81% จากสิ้นปี 2554 ทำให้สัดส่วนเอ็นพีแอลต่อยอดคงค้างเงินให้สินเชื่อลดลงเหลือเพียง 4.22% จาก 5.10% เมื่อสิ้นปีที่ผ่านมา
ด้านการสนับสนุนการส่งออกและนำเข้า ได้อนุมัติวงเงินหมุนเวียนให้แก่ผู้ประกอบการทั้งสิ้น 11,732 ล้านบาท ซึ่งเป็นวงเงินแก่ผู้ส่งออกเอสเอ็มอี 4,779 ล้านบาท และมีปริมาณธุรกิจสะสมจากธุรกรรมการส่งออกและนำเข้าจำนวน 142,956 ล้านบาท โดยมียอดคงค้างสินเชื่อหมุนเวียนระยะสั้นที่ 15,187 ล้านบาท ลดลงจากสิ้นปี 2554 จำนวน 2,513 ล้านบาท เนื่องจาก ธสน. มุ่งสนับสนุนเอสเอ็มอีตามนโยบายรัฐบาลมากขึ้น ซึ่งมีวงเงินต่อรายน้อยกว่ากลุ่มลูกค้าขนาดใหญ่
ด้านการสนับสนุนการลงทุนและการพัฒนาประเทศของนักลงทุนไทย ในปี 2555 ธสน. อนุมัติวงเงินสินเชื่อ จำนวน 10,457 ล้านบาท เพื่อสนับสนุนโครงการลงทุนในประเทศด้านพลังงานและพลังงานทดแทน โลจิสติกส์ โครงสร้างพื้นฐานและสาธารณูปโภค รวมทั้งการขยายกำลังการผลิตของผู้ประกอบการ ทำให้ ณ สิ้นปี 2555 ธสน. มียอดคงค้างสินเชื่อระยะกลางและระยะยาวที่ 51,489 ล้านบาท เพิ่มขึ้นจากปีที่ผ่านมา 3,740 ล้านบาท
ด้านบริการประกันการส่งออก ในปี 2555 ธสน. ได้อนุมัติวงเงินรับประกันให้แก่ผู้ส่งออกจำนวน 3,572 ล้านบาท เพื่อช่วยป้องกันความเสี่ยงให้แก่ผู้ส่งออกไทยจากการไม่ได้รับชำระเงินค่าสินค้าจากผู้ซื้อในต่างประเทศซึ่งอาจเกิดจากความไม่แน่นอนของเศรษฐกิจโลก โดยในปี 2555 มีมูลค่าส่งออกภายใต้การรับประกันของ ธสน. จำนวน 135,073 ล้านบาท เพิ่มขึ้น 0.28% จากปีที่ผ่านมา และมียอดภาระผูกพันการรับประกันการส่งออก ณ สิ้นปี 2555 เท่ากับ 34,024 ล้านบาท
นายคนิสร์ กล่าวว่า ในปี 2556 ธสน. ตั้งเป้าหมายในการขยายตัวของสินเชื่อคงค้างเพิ่มขึ้นประมาณ 5% โดยจะยังคงรักษาระดับความสามารถในการทำกำไรให้ใกล้เคียงกับปีที่ผ่านมา สำหรับแนวทางการดำเนินงาน ธสน. ยังคงมุ่งเน้นเติมเต็มหรือลดช่องว่างที่ธนาคารพาณิชย์หรือสถาบันการเงินอื่นไม่สามารถให้การสนับสนุนได้อย่างเพียงพอ และเน้นสนับสนุนผู้ประกอบการเอสเอ็มอี ทั้งด้านสินเชื่อและรับประกัน รวมทั้งการพัฒนาศักยภาพ เพื่อรองรับการทยอยเข้าสู่ประชาคมเศรษฐกิจอาเซียนปี 2558